b"\n_START_ARTICLE_\nOrde de Sant Pau Primer Eremita\n_START_SECTION_\nComen\xc3\xa7aments\n_START_PARAGRAPH_\nL'aparici\xc3\xb3 d'ermitans a Hongria fou un esdeveniment paral\xc2\xb7lel a l'arribada del cristianisme, al segle X. Vivien prop de rierols i a muntanyes. pac\xc3\xadficament i allunyats de la civilitzaci\xc3\xb3. No formaven cap orde ni tenien jerarquia espec\xc3\xadfica; tanmateix, havien d'obeir els bisbes de les di\xc3\xb2cesis on vivien._NEWLINE_Els testimonis hongaresos m\xc3\xa9s antics que han restat fins a l'actualitat pertanyen a la comunitat d'ermites de Mecsek. El bisbe de P\xc3\xa9cs, Bertalan (Bartomeu), f\xc3\xa9u construir prop del 1225 un monestir per als ermitans a la muntanya Jakab, entre els turons Patacs i \xc3\x9cr\xc3\xb6g. Tamb\xc3\xa9 s'encarreg\xc3\xa0 que tinguessis for\xc3\xa7a territoris sota llur observaci\xc3\xb3 i els atorg\xc3\xa0 un reglament b\xc3\xa0sic. Prop del 1250 Eusebi d'Esztergom es convert\xc3\xad en el cap d'una altra comunitat d'ermitans que habitaven el tur\xc3\xb3 de Pilis, prop d'Esztergom, on constru\xc3\xad el monestir anomenat Sancta Crux i s'hi instal\xc2\xb7l\xc3\xa0 amb altres sis religiosos._NEWLINE_La formaci\xc3\xb3 de l'Orde Paul\xc3\xad \xc3\xa9s coneguda a trav\xc3\xa9s de la Vitae fratum. Segons aquest document, Eusebi d'Esztergom es dirig\xc3\xad al Papa Urb\xc3\xa0 IV perqu\xc3\xa8 els permet\xc3\xa9s viure sota la Regla de Sant Agust\xc3\xad. D'aquesta manera, el 1263, el Papa confi\xc3\xa0 a Pau, bisbe de Veszpr\xc3\xa9m, que reconegu\xc3\xa9s el nou orde si considerava que lpodia mantenir-se per si mateix. El bisbe hongar\xc3\xa8s consider\xc3\xa0 que, com que els seus b\xc3\xa9ns no eren abundants, nom\xc3\xa9s podien viure set religiosos en aquesta comunitat mon\xc3\xa0stica._NEWLINE_Els eremites seguidors d'Eusebi que vivien a la di\xc3\xb2cesi de P\xc3\xa9cs i d'Eger nom\xc3\xa9s pogueren reunir-se en comunitats de forma lenta i gradual; tanmateix, el 1290, ja hi havia molts monestirs paulins a Transsilv\xc3\xa0nia i Cro\xc3\xa0cia. El 1291 els paulins demanaren a Lodomer, l'arquebisbe d'Esztergom, i a Benedek, el bisbe de Veszpr\xc3\xa9m, que els donessin l'aprovaci\xc3\xb3, que els fou concedida pels dos jerarques cat\xc3\xb2lics. El 1297, Arnau, el bisbe d'Eger, ampli\xc3\xa0 les regles i les refor\xc3\xa7\xc3\xa0 davant la creixent quantitat d'eremites que sorgien arreu del regne._NEWLINE_El 1308 el cardenal Gentilis, enviat pel Papa Climent V, permet\xc3\xa9 personalment als paulins que seguissin la regla de Sant Agust\xc3\xad. Despr\xc3\xa9s, va permetre en una carta del 1309 la constituci\xc3\xb3 formal de l'orde; del 1309 en\xc3\xa7\xc3\xa0 els paulins es reunien anualment al monestir de la Muntanya de Sant Pau, vora Buda, lloc que es convert\xc3\xad en el monestir principal de l'orde._NEWLINE_El 1327 el Papa Joan XII deman\xc3\xa0 a Ladislau, arquebisbe de Kalocsa, que l'inform\xc3\xa9s sobre les condicions de vida dels paulins. L'arquebisbe va resumir-ho en un breu document anomenat Vitae fratum, en el qual especificava que l'orde paul\xc3\xad comptava amb 30 monestirs, que podien mantenir a prop de 20 religiosos cadascun. A m\xc3\xa9s a m\xc3\xa9s, hi havia desenes d'altres ermites allunyades dels centres religiosos, als boscs._NEWLINE_El 1328, despr\xc3\xa9s de la demanda del rei Carles I d'Hongria, varen rebre la primera carta de privilegis papals. En ella, el papa Joan XII permetia l'aplicaci\xc3\xb3 de la regla de Sant Agust\xc3\xad, la tria d'un prior que els condu\xc3\xads i els lliurava del pagament del delme. El 1340 el superior de la Inquisici\xc3\xb3 Hongaresa, Joan el Teut\xc3\xb2nic, negoci\xc3\xa0 amb el prior paul\xc3\xad i atorg\xc3\xa0 a l'orde quatre resid\xc3\xa8ncies per a eremites, i despr\xc3\xa9s va donar-los-en m\xc3\xa9s. El 1341 el Papa va permetre'ls l'\xc3\xbas d'h\xc3\xa0bits blancs en comptes dels marrons que portaven fins aleshores, perqu\xc3\xa8 fossin distingits d'altres frares mendicants. El 1352 el papa Climent VI els don\xc3\xa0 autoritzaci\xc3\xb3 perqu\xc3\xa8 els laics i altres personatges que vivissin prop dels monestirs paulins poguessin anar-hi a confessar-se.\n_START_SECTION_\nExpansi\xc3\xb3 de l'orde a Hongria i Europa\n_START_PARAGRAPH_\nEntre el 1341 i el 1347 un grup de nobles de la regi\xc3\xb3 de Martony constru\xc3\xafren els monestirs paulins de Martony i d'H\xc3\xa1romhegy. Despr\xc3\xa9s el rei Llu\xc3\xads I d'Hongria don\xc3\xa0 diversos monestirs m\xc3\xa9s per a l'orde, entre els quals el m\xc3\xa9s fam\xc3\xb3s \xc3\xa9s el de Marianostra. A inst\xc3\xa0ncia del rei hongar\xc3\xa8s, el papa Gregori XI exim\xc3\xad els paulins i els seus monestirs de l'obedi\xc3\xa8ncia a llurs respectives di\xc3\xb2cesis el 1377 i va sotmetre'ls directament a Roma. El 1381 el rei obtingu\xc3\xa9 de Ven\xc3\xa8cia les rel\xc3\xadquies del sant patr\xc3\xb3 de l'orde, Sant Pau l'Ermit\xc3\xa0, i foren col\xc2\xb7locades al monestir de Szentl\xc5\x91rinc. _NEWLINE_Despr\xc3\xa9s de la mort del seu oncle el rei Casimir III de Pol\xc3\xb2nia, el rei hongar\xc3\xa8s heret\xc3\xa0 el tron polon\xc3\xa8s, regnant aleshores en ambd\xc3\xb3s pa\xc3\xafsos. Aix\xc3\xb2 propici\xc3\xa0 que el 1382 Llu\xc3\xads I (probablement per iniciativa del duc Ladislau d'Oppel) fund\xc3\xa9s el primer monestir paul\xc3\xad a Pol\xc3\xb2nia, el qual fou conegut com a Jasna G\xc3\xb3ra. Aquest santuari religi\xc3\xb3s, que posteriorment adquir\xc3\xad una gran import\xc3\xa0ncia per als polonesos, comen\xc3\xa7\xc3\xa0 nom\xc3\xa9s amb 16 religiosos hongaresos que sortiren de Marianostra a Pol\xc3\xb2nia per ocupar-se del nou monestir. El 1384 es constru\xc3\xad una altra comunitat a Ger\xc3\xa9ny._NEWLINE_El segle XIV es fundaren nombrosos monestirs paulins a les costes croates; el primer a \xc3\x80ustria fou el 1414, i el 1476 a Wiener Neustadt. Del 1404 en\xc3\xa7\xc3\xa0 els paulins s'arrelaren a Roma, on fundaren un monestir que comptava originalment amb dotze religiosos hongaresos. El 1454 reberen del Papa l'esgl\xc3\xa9sia de Santo Stefano Rotondo al Mont Celi. Cap al 1470, hi havia 58 monestirs a Hongria, una xifra que augment\xc3\xa0 encara m\xc3\xa9s fins al 1526._NEWLINE_El 1475 el rei Maties Corv\xc3\xad d'Hongria deman\xc3\xa0 en nom dels paulins al Papa Sixt IV que nomen\xc3\xa9s el cardenal de l'esgl\xc3\xa9sia de Sant Marc com a protector i advocador de l'orde, perqu\xc3\xa8 represent\xc3\xa9s els interessos d'aquests religiosos davant la c\xc3\xbaria romana. El rei atorg\xc3\xa0 als paulins els monestirs premonstratencs de Zs\xc3\xa1mb\xc3\xa9k i Pilismar\xc3\xb3; despr\xc3\xa9s, el 1483, es fund\xc3\xa0 el monestir de Nagyv\xc3\xa1zsony. Posteriorment, el rei Vladislau II de Boh\xc3\xa8mia i Hongria va concedir-los els monestirs benedictins de Visegr\xc3\xa1d i de Szentjobb.\n_START_SECTION_\nDecad\xc3\xa8ncia hongaresa durant l'ocupaci\xc3\xb3 otomana\n_START_PARAGRAPH_\nDespr\xc3\xa9s de la derrota patida pels hongaresos a la batalla de Moh\xc3\xa1cs (1526), els turcs otomans avan\xc3\xa7aren cap a la ciutat de Budapest; de pas saquejaren i destru\xc3\xafren onze monestirs paulins i assassinaren 25 religiosos de l'orde. Durant la invasi\xc3\xb3 turca l'exemple a seguir dels paulins fou el rei cavaller Sant Ladislau I d'Hongria, en qui s'inspiraren per enfrontar-se en combat els turcs a Visegr\xc3\xa1d, per protegir la Corona de Sant Esteve. A partir del 7 de setembre, els turcs van destruir els centres de l'orde paul\xc3\xad, incl\xc3\xb2s el de Szentl\xc5\x91rinc, on cremaren tots els llibres i documents que hi eren guardats. La rel\xc3\xadquia de Sant Pau l'Ermit\xc3\xa0 fou portada al nord del regne, al castell de Trencs\xc3\xa9n, on acabar\xc3\xa0 destru\xc3\xafda per un incendi provocat per un atac turc. El tresor de l'orde fou portat primer a Horn\xc3\xa9 Lefantovce i despr\xc3\xa9s a la ciutat croata de Lepoglava._NEWLINE_Despr\xc3\xa9s de la batalla de Moh\xc3\xa1cs es f\xc3\xa9u conegut l'hongar\xc3\xa8s Jordi Martinuzzi, religi\xc3\xb3s paul\xc3\xad que es convert\xc3\xad en tutor i protector del jove pr\xc3\xadncep Joan II d'Hongria, fill de Joan I, que havia estat coronat despr\xc3\xa9s de la mort de Llu\xc3\xads II i que havia mort, mentre fou a la Transsilv\xc3\xa0nia a cura de la seva mare i Martinuzzi.\n_START_SECTION_\nResurrecci\xc3\xb3 de l'orde a Hongria i \xc3\xa8xit a Europa\n_START_PARAGRAPH_\nEls monestirs de l'orde paul\xc3\xad a Pol\xc3\xb2nia conformaven una prov\xc3\xadncia separada a finals de l'edat mitjana. El 1643 la prov\xc3\xadncia polonesa comptava amb 11 monestirs vells i dos de nous, i tamb\xc3\xa9 amb 200 religiosos paulins. La prov\xc3\xadncia de Su\xc3\xa0bia, d'altra banda, tenia 5 monestirs i 22 religiosos, la prov\xc3\xadncia d'Est\xc3\xadria i Cro\xc3\xa0cia set claustres i 22 religiosos, i a \xc3\x80ustria hi havia dues cases amb 41 religiosos. Dels quatre monestirs croates, el de Lepglava era el m\xc3\xa9s significatiu, car el 1643 hi vivien 24 religiosos paulins, i amb els altres 3 n'eren 16. El 1643 fou impresa la nova constituci\xc3\xb3 de l'orde paul\xc3\xad, per\xc3\xb2 al viatge per mar es varen perdre la majoria dels exemplars, per aix\xc3\xb2 el 1646 va haver-se d'imprimir de nou._NEWLINE_A la primera meitat del segle\xc2\xa0xvii els religiosos tornaren a llurs quatre antics llocs: Wondorf, S\xc3\xa1toralja\xc3\xbajhely, L\xc3\xa1d i Terebes. El 1638 fundaren una resid\xc3\xa8ncia important a la ciutat hongaresa de P\xc3\xa1pa, i el 1652 n'obtingueren una a Nagyszombat perqu\xc3\xa8 els novicis poguessin estudiar teologia a la universitat. El 1686 l'emperador germ\xc3\xa0nic Leopold I del Sacre Imperi Romanogerm\xc3\xa0nic, qui tamb\xc3\xa9 era rei hongar\xc3\xa8s, envi\xc3\xa0 els seus ex\xc3\xa8rcits als territoris hongaresos i despr\xc3\xa9s d'una llarga campanya, aconseguiren expulsar els turcs otomans invasors del regne. Aviat reunific\xc3\xa0 les tres parts sota la seva figura, i comen\xc3\xa7\xc3\xa0 a restaurar progressivament el regne d'Hongria. Despr\xc3\xa9s d'aquesta s\xc3\xa8rie d'esdeveniments els paulins comen\xc3\xa7aren a tornar a Pest i a P\xc3\xa9cs, i tamb\xc3\xa9 varen aconseguir restaurar uns altres quatre monestirs que havien perdut (Nosztra, Jen\xc5\x91-T\xc3\xbcskev\xc3\xa1r, Di\xc3\xb3sgy\xc5\x91r i Csal\xc3\xa1d) i tamb\xc3\xa9 obtingueren vuit noves resid\xc3\xa8ncies menors. El 1700 es comen\xc3\xa7aren a construir nous monestirs a Transsilv\xc3\xa0nia i davant la manca de religiosos cristians a Hongria despr\xc3\xa9s de l'ocupaci\xc3\xb3 otomana, els paulins ompliren aquests buits._NEWLINE_El 1700 les prov\xc3\xadncies de l'orde paul\xc3\xad de Cro\xc3\xa0cia-\xc3\x80ustria se separaren d'Hongria. Hongria se separ\xc3\xa0 en dues parts el 1710 i la seu dels croates pass\xc3\xa0 a ser Lepoglava. El 1721 els territoris de l'orde eren oficialment cinc convents, dotze resid\xc3\xa8ncies, la casa a Roma, i hi havia 161 paulins hongaresos. La prov\xc3\xadncia polonesa comptava amb 250 monjos paulins, la del Rin-Su\xc3\xa0bia amb 35, Est\xc3\xadria amb 48, Cro\xc3\xa0cia amb 123 i \xc3\x80ustria amb 80. El 1726 foren impreses a Roma les noves regles de l'orde, les quals foren aplicades el 1727._NEWLINE_La pedra fonamental de la seva resid\xc3\xa8ncia de Pest fou col\xc2\xb7locada el 14 de maig del 1715 pel paul\xc3\xad Bakay. El 22 de maig del 1720 comen\xc3\xa7aren a construir la capella en honor a les cinc ferides santes Jes\xc3\xbas, la qual fou bene\xc3\xafda l'1 de gener del 1721 pel prior paul\xc3\xad. El 3 de maig fou fundada la societat de les cinc ferides santes de Jes\xc3\xbas, i el 1722 fou ampliada l'ala sud del monestir sota el projecte del prior Agust\xc3\xad Mayr. D'aquest mode fin\xc3\xad la construcci\xc3\xb3 el 1725 i fou la seu de l'orde paul\xc3\xad fins al 1786._NEWLINE_El Papa Climent XIV classific\xc3\xa0 els paulins el 1770 com un orde mon\xc3\xa0stic per demanda del prior Ladislau Pau Eszterh\xc3\xa1zy. Aix\xc3\xb2 es realitz\xc3\xa0 amb relaci\xc3\xb3 al privilegi obtingut el 1401 pel Papa Bonifaci IX, on els beneficiava amb tots els privilegis de l'Orde de la Cartoixa."